《丰都观》
宋代·冯山

横江耸孤峰，陟巘访山境。修廊转空曲，古殿冠绝顶。

汉柏抚骨转，唐碑独孤挺。高踞自轩豁，遐追若俄顷。

长生尽室来，避世或箕颖。逍遥奚所适，遗事传缑岭。

药岩已无灶，烟云但枯井。风前凡几过，物外初一省。

清风谁与游，高步局难骋。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。